Rasprostranjenost bolesti
**Lajmska bolest** ili **Lajmska borelioza** je multisistemsko oboljenje subakutnog i hroničnog toka, koje izaziva bakterija *Borrelia burgdorferi*. Ona zahvata prvenstveno kožu, a zatim srce, zglobove i centralni nervni sistem.

Lajmska bolest je otkrivena 1975. godine u gradu Lajm (Konektikat, SAD) povodom epidemične pojave juvinalnog artritisa, a 1981. Burgdorfer je iz krpelja izolovao spiralno uvijen, pokretan mikroorganizam koji pripada rodu *Borrelia*, odnosno porodici *Spirohetacea*. U Srbiji je prvi slučaj zabeležen 1987.

Rezervoari ove bakterije su krpelji, glodari, jeleni i dr. Vektori infekcije su tvrdi krpelji koji prenose bolest na čoveka i domaće životinje, a ona se javlja obično sezonski (od ranog proleća do kasne jeseni) i to uglavnom kod osoba koje često borave u prirodi.

Lajmska bolest se klinički manifestuje pojavom lokalnog otoka i crvenila (lat. *erythema migrans*) na mestu uboda i to 3-32 dana nakon incidenta. Lokalno crvenilo je toplo i uglavnom nije bolno. Kod 50% pacijenata identične promene se mogu javiti na drugim delovima tela, a kod 15% pacijenata kožne promene mogu da izostanu. Pored promena na koži mogu da se jave temperatura, jeza, malaksalost, glavobolja, regionalno uvećanje limfnih žlezda itd. Ukoliko se bolest ne prepozna i ne leči na vreme, nakon nekoliko nedelja razvija se drugi stadijum sa neurološkim simptomima, pojavom bolova u zglobovima i kardiološkim simptomima, a ukoliko se i u ovoj fazi bolest ne tretira nakon više meseci ili godina ona ulazi u treću fazu sa teškim neurološkim ispadima, promenama na zglobovima i koži.

Dijagnoza se postavlja na osnovu kliničke slike i podataka o ujedu krpelja, a potvrđuje se testom indirektne imunofluorescencije ili primenom ELISA tehnika kojim se otkrivaju IgM antitela u serumu, likvoru i sinovijalnoj tečnosti zglobova. Nakon 1-3 meseca javljaju se IgG antitela koja se dugo održavaju. Izolacija uzročnika se ne praktikuje. Kao konfirmacioni test može se koristiti i Western blot.

Terapija ove bolesti zavisi od njenog kliničkog stadijuma. Obično se koriste: penicilin, tetraciklini i hloramfenikol, a kod neuspešne antibiotske terapije u trećoj fazi preporučuju se i kortikosteroidi.Osim Lajmske bolesti krpelj prenosi pegavi tifus,zapaljenje mozga...

Literatura
----------

* Jonathan A. Edlow MD, 2004. *Bull's Eye: Unraveling the Medical Mystery of Lyme Disease*, Yale University Press. 2nd ed. 308 pp. ISBN 0-300-10370-0
* Richard Ostfeld, 2012. *Lyme Disease: The Ecology of a Complex System*, Oxford University Press, New York. 232 pp. ISBN 0-19-992847-9
* Pamela Weintraub, 2008. *Cure Unknown: Inside the Lyme Disease Epidemic*, St. Martin's Press, hardcover. 400 pp. ISBN 978-0-312-37812-7

Spoljašnje veze
---------------

***Lajmska bolest*** na Wikimedijinoj ostavi

* Lyme disease organizations na Projektu Open Directory
* CDC - Lyme Disease - NIOSH Workplace Safety and Health Topic: from the Centers for Disease Control and Prevention (CDC)
* Lyme Disease Information Arhivirano 2010-03-06 na Wayback Machine-u: from the National Institute of Allergy and Infectious Diseases
* Lyme Disease *The Merck Manual*
* Lyme Disease Tests - Lab Tests Online
* Lyme Disease Map Project Arhivirano 2013-01-13 na Archive.is-u